Motsepe-Radebe kap terug oor ondersoek na geldwassery, bedrog | Maroela Media
Adv. Gerrie Nel, hoof van AfriForum se privaatvervolgingseenheid. (Foto: Reint Dykema, AfriForum)
Die Suid-Afrikaanse sakevrou Bridget Motsepe-Radebe ontken enige betrokkenheid by geldwassery en bedrog wat verband hou met die beweerde diefstal van honderde miljarde rande om 'n staatsgreep in Botswana uit te voer.
Maroela Media het Dinsdag berig volgens AfriForum het adv. Stephen Tiroyakgosi, Botswana se direkteur van openbare vervolging (DOV), die organisasie se private vervolgingseenheid amptelik aangestel om die Botswana-regering in die saak te verteenwoordig.
Motsepe-Radebe is geïdentifiseer as 'n medeondertekenaar van twee bankrekeninge, 'n Absa- en 'n Nedbank-rekening, wat meer as R150 miljard bevat het, wat na bewering van die Botswana-regering gesteel is om 'n "staatsgreep" voor die nasionale verkiesing in daardie land te finansier.
"Daar steek geen waarheid in die bewerings nie. Ek was nog nooit by geldwassery betrokke nie. Ek ontken die bewerings sedert Desember verlede jaar op grond van die geredelik beskikbare bewyse waaroor reeds wyd in die Suid-Afrikaanse en Botswana-media berig is," het sy gesê.
Volgens Motsepe-Radebe is die bewering aanvanklik in 'n beëdigde verklaring aan 'n ondersoeker by Botswana se direktoraat vir korrupsie en ekonomiese misdaad, Jako Hubona, gemaak. In dié verklaring word aangevoer dat Motsepe-Radebe die medeondertekenaar van die twee bankrekeninge is wat vir twee maatskappye, Blue Flies en Fire Flies, gehou word.
Motsepe-Radebe het briewe van Nedbank en Absa by haar verklaring gevoeg waarin die bank verklaar dat hulle nie enige rekeninge in die naam van die maatskappye hou, of enige rekeninge met die genoemde bankrekeningnommers kon opspoor nie.
Sy voer aan die Bank van Botswana het reeds die bewerings verwerp en dat die president van Botswana se reserwebank, Moses Palealo, dit as onsin afgemaak het. Luidens berigte het Palealo enige kennis van die beweerde vermiste P100 miljoen ontken en gesê dat die sentrale bank nooit so 'n groot bedrag geld in sy rekening gehad het nie.
Luidens die berig is Botswana se algehele bruto binnelandse produk (BBP) 'n geraamde P180 miljard (sowat R286 miljard), wat die waarde van die gesteelde geld op sowat 60% van die waarde van Botswana se algehele ekonomie te staan bring.
Motsepe-Radebe sê sy het nou 'n internasionale regsfirma, Omnia Strategy LLP, gelei deur Cherie Blair (vrou van die voormalige Britse eerste minister Tony Blair), asook 'n internasionale sake-intelligensie-onderneming, Alco Ltd., aangestel om 'n onafhanklike ondersoek na die bewerings te doen.
Sy sê sy is in gesprek met haar regspan en beoog om alle partye wat die valse bewerings teen haar gemaak het te dagvaar.
"AfriForum herhaal ook die ongegronde bewering dat ek geld gewas het om 'n kandidaat in Botswana se nasionale verkiesing te borg. Die bewering, wat spruit uit 'n koerantberig in Botswana, is ook heeltemal ongegrond."
Motsepe-Radebe sê sy het ook haar regspan opdrag gegee om die koerant dadelik te dagvaar.
"Ons doen 'n beroep op die president van die Reserwebank van Suid-Afrika, asook die president van die Bank van Botswana, om te bevestig of enige geld in of uit Suid-Afrika gestuur is, soos aangevoer in die Hubona-verklaring. Dit is 'n wetlike vereiste dat enige geld wat in of uit die land oorgeplaas word die Reserwebank se goedkeuring nodig het."
Motsepe-Radebe sê dit is ongelukkig dat AfriForum besluit het om die ongegronde bewerings teen haar te herhaal en sy behou haar reg voor om verdere stappe teen die organisasie te doen.
Motsepe-Radebe is pres. Cyril Ramaphosa se skoonsuster en die voormalige minister in die presidensie, Jeff Radeber, se vrou.
MM asb hou ons op hoogte, baieieieiei interessant.
… beweerde diefstal van honderde miljarde rande …
…'n Absa- en 'n Nedbank-rekening, wat meer as R150 miljard bevat het, …
Daar word nog wet en orde toegepas in Botswana en sal graag die verloop wil volg.
Gaan vat haar Gerrie Nel! Hierdie is 'n baie sappige storie, en waar daar 'n rookie is. Hierby is daar drie groot name…. Cyril Ramaphosa, Patrice Motsepe en Jeff Radebe en baie baie geld betrokke.
Ja, ou Ace M sou ook hof toe gaan oor die " vals" bewerings oor hom in die boek, later al stiller geword, glo hier sal dieselfde gebeur. Adv. Gerrie is ń ander wille voël se kuiken. Skrik vir niks.